ET Euroopa Liidu Teataja C 133/4

Ärakuulamise eest vastutava ametniku lõpparuanne (1)

Juhtum COMP/39.386 – Pikaajalised lepingud Prantsusmaal

2010/C 133/04

Komisjonile esitatud otsuse eelnõu käsitleb ELTL artikli 102 väidetavat rikkumist EDF S.A ja selle tütarettevõtete, eelkõige Electricité de Strasbourg S.A ja selle kontrollitavate üksuste (edaspidi koos „EDF grupp”) poolt.

Kõnealuses otsuse eelnõus väljendatakse muret selle üle, et EDF grupp sulges Prantsusmaal suurtele tööstustarbijatele tehtavate tarnete turu, sõlmides tarnelepingud, mis oma ulatuse, kestuse ja laadi poolest piiravad teiste ettevõtjate võimalusi sõlmida elektrienergia tarnimiseks lepinguid suurte tööstustarbijatega Prantsusmaal. Teiseks tuntakse muret EDF grupi tarnelepingutes sisalduvate edasimüügipiirangute pärast. Selline tegevus on takistanud Prantsusmaal alternatiivsete tarnijate turuletulekut ja laienemist ning süvendanud likviidsuse puudust hulgimüügiturul, põhjustades elektrienergiaturu tegeliku liberaliseerimisega viivitamist Prantsusmaal.

Kõnealuse juhtumiga seoses algatas komisjon 18. juulil 2007 menetluse ja võttis 19. detsembril 2008 vastu vastuväited. Pärast dokumentidega tutvumist ning vastuväidetele vastuste saamist korraldati 2. aprillil 2009 suuline ärakuulamine. 14. oktoobril 2009 esitas EDF grupp vastavalt määruse (EÜ) nr 1/2003 artikli 9 lõikele 1 (2) kohustused, et lahendada komisjoni tuvastatud konkurentsiprobleeme. Esitatud kohustuste järgi tagab EDF grupp eelkõige järgneva: nimetatud kohustuste kümneaastase kehtivusaja jooksul vabastatakse igal aastal keskmiselt 65 % EDFi poolt Prantsusmaal suurte tööstustarbijatega sõlmitud lepingute raames tarnitavast elektrienergiakogusest, et konkurendid saaksid kõnealuste mahtude osas konkureerida. Lisaks sellele tühistatakse kõigis EDF grupi lepingutes edasimüügipiirangud.

4. novembril 2009 avaldas komisjon artikli 27 lõike 4 kohase teatise, milles olid kokku võetud komisjoni tuvastatud probleemid ja EDF grupi esitatud kohustused ning millega kutsuti huvitatud kolmandaid isikuid üles esitama märkusi kõnealuse teatise kohta ühe kuu jooksul alates selle avaldamisest. Kokku laekus huvitatud isikutelt 16 vastust ning vastajate hulgas oli suuri tööstustarbijaid ja elektritootjaid.

Komisjon teavitas EDF gruppi turu-uuringu tulemustest. Võttes arvesse teatises osutatud probleeme, esitas EDF grupp 5. veebruaril 2010 läbivaadatud kohustusi käsitleva ettepaneku.

Võttes arvesse läbivaadatud kohustusi, on komisjon seisukohal, et kõnealune menetlus tuleks lõpetada, ilma et see piiraks artikli 9 lõike 2 kohaldamist.

EDF grupp on komisjonile teatanud, et ettevõttel on olnud piisav juurdepääs teabele, mida nad on pidanud vajalikuks, et esitada kohustused komisjoni tuvastatud probleemide lahendamiseks.

EDF grupp ega kolmandad isikud ei ole ärakuulamise eest vastutavale ametnikule esitanud kõnealuse juhtumiga seoses ühtegi täiendavat päringut ega taotlust.

Eelnevat silmas pidades olen seisukohal, et kõnealuse juhtumi puhul on järgitud õigust olla ära kuulatud.

Brüssel, 3. märts 2010 Michael ALBERS

(1) Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklile 15 – ELT L 162, 19.6.2001, lk 21.

(2) Kõigi allpool viidatud artiklite näol on tegemist määruse (EÜ) nr 1/2003 artiklitega.